I en historisk tale til nationen opfordrede Dronning Margrethe danskerne til at bryde den smittekæde, corinavirussens udbrud har startet. Fra Fredensborg Slot sagde hun, at ”coronavirussen er en farlig gæst”, og at smitten går videre ”i en lang og skræmmende kæde”. - I den kæde vil mennesker dø. Et barn kan miste sin bedstemor - en datter sin far, en hustru sin mand. Venner vil pludselig ikke være der mere. Det er den kæde, vi skal bryde, og som vi kan bryde, sagde Dronning Margrethe. - Kan blive afgørende for udviklingen Talen blev vist klokken 20, en time efter statsminister Mette Frederiksens pressemøde, hvor det blev bebudet, at regeringen forbyder forsamlinger med flere end ti personer og lukker butikker, centrer og cafeer. Til de nye tiltag sagde dronning Margrethe, at ”vi må hver især gøre noget”. - Hvad vi gør, og hvordan vi handler i disse dage kan blive afgørende for, hvordan situationen udvikler sig i de nærmeste uger, sagde hun.

Opsummering:
Dronningen havde en klar appel til danskerne, da hun holdt en historisk tale.